b'\n_START_ARTICLE_\nIhmisyydenpuolue\n_START_PARAGRAPH_\nIhmisyydenpuolue (IPU) (ruots. M\xc3\xa4nsklighetspartiet) oli suomalainen 1990-luvulla toiminut puolue, jota johti taiteilija ja ihmissuhdekonsultti Lauri Kojo. IPU osallistui kerran eduskunta- ja kunnallisvaaleihin, mutta sen listoilta ei valittu edustajia. J\xc3\xa4rjest\xc3\xb6 oli puoluerekisteriss\xc3\xa4 vuosina 1991\xe2\x80\x931995._NEWLINE_Ihmisyydenpuolue perustettiin alkuvuonna 1990. Kes\xc3\xa4isin puolue j\xc3\xa4rjesti muun muassa yli tuhat osanottajaa ker\xc3\xa4nneit\xc3\xa4 Beach party -juhlia Hietarannassa. Syyskuussa 1990 IPU j\xc3\xa4rjesti Iso Roobertinkadulla katukarnevaalin. Lokakuussa 1992 IPU organisoi ravintola Piikkisiassa n\xc3\xa4yttelyn puolueen perustamisen vaikeudesta._NEWLINE_Eduskuntavaaleissa 1991 IPU sai 2 831 \xc3\xa4\xc3\xa4nt\xc3\xa4 (0,10%). Puolue osallistui vaaleihin kaikissa manner-Suomen vaalipiireiss\xc3\xa4. Kannatus oli suurinta Helsingiss\xc3\xa4 ja Uudellamaalla, joissa IPU sai 0,2 prosenttia \xc3\xa4\xc3\xa4nist\xc3\xa4. Puolue ei solminut yht\xc3\xa4\xc3\xa4n vaaliliittoa. IPU osallistui vuoden 1992 kunnallisvaaleihin nelj\xc3\xa4ss\xc3\xa4 kunnassa (Helsinki, Espoo, Vantaa, Suomussalmi). Puolueen listat saivat yhteens\xc3\xa4 732 \xc3\xa4\xc3\xa4nt\xc3\xa4 (0,03%)._NEWLINE_Tammikuussa 1995 IPU liittyi Vapaan Suomen Liiton kannatusj\xc3\xa4seneksi eik\xc3\xa4 IPU asettanut omia listojaan vuoden 1995 eduskuntavaaleihin. Puheenjohtaja Kojo oli VSL:n ehdokkaana Uudellamaalla. Puolueita yhdisti vaatimus Suomen EU-j\xc3\xa4senyyden mit\xc3\xa4t\xc3\xb6imisest\xc3\xa4.'